Stasys Žirgulis

**Stasys Žirgulis** (g. 1944 m. birželio 10 d. Radviliškyje) – dailininkas skulptorius, Lietuvos ir Kauno miesto politinis bei visuomenės veikėjas.

## Biografija
1963 m. baigė Radviliškio Valerijos Valsiūnienės vidurinę mokyklą. Lankė bokso treniruotes. Buvo įstojęs į karinio jūrų laivyno akademiją Leningrade. 1963–1964 m. studijavo Kauno politechnikos instituto Mašinų gamybos fakultete. 1965–1968 m. mokėsi Kauno Stepo Žuko taikomosios dailės technikume. 1968–1974 m. studijavo LTSR dailės instituto (LDI) Skulptūros fakultete, įgijo dailininko-skulptoriaus ir pedagogo specialybę.

1974–1975 m. dėstė piešimą ir skulptūrą LDI Kauno fakulteto vakariniame skyriuje. 1975–1983 m. Kauno „Dailės“ kombinato metalo cecho dailininkas-meno vadovas. 1980–1981 m. LDI Kauno fakulteto dėstytojas. 1983–1986 m. Lietuvos dailininkų sąjungos Kauno skyriaus atsakingasis sekretorius, 1986–1992 m. Kauno skyriaus Skulptorių sekcijos pirmininkas. Nuo 1988 m. LTSR dailės instituto Kauno pramoninės dailės fakulteto dėstytojas; nuo 1994 m. Vilniaus dailės akademijos Kauno dailės instituto Dailės pagrindų katedros vyr. asistentas, nuo 2000 m. lektorius, nuo 2011 m. profesorius. Dėstė skulptūrą, piešimą ir kompoziciją.  2018–2021 m. Nacionalinės sveikatos tarybos pirmininkas.

## Politinė veikla
Nuo 1998 m. Lietuvos liberalų sąjungos, 2006–2010 m. Lietuvos Respublikos liberalų sąjūdžio, nuo 2011 m. sąjungos „TAIP“, nuo 2014 m. Lietuvos laisvės sąjungos (liberalai) narys. 2000–2003 m., 2003–2007 m. ir 2007–2011 m. Kauno miesto savivaldybės tarybos narys. Pavadinimų sumanymų ir atminimų įamžinimo komisijos pirmininkas, 2003–2007 m. Antikorupcijos komisijos pirmininkas. 

## Kūryba
Nuo 1975 m. dalyvauja parodose. Nuo 1978 m. Lietuvos dailininkų sąjungos narys. Lietuvos meno kūrėjų asociacijos narys.

Darbų yra įsigiję Europos muziejai: Kelno moderniojo meno muziejus, Latvijos nacionalinis dailės muziejus, Lietuvos dailės fondas, privačios galerijos ir kolekcionieriai Olandijoje, Vokietijoje, Suomijoje, JAV ir kt.

Darbai:
* 1980 m. Tadas Ivanauskas, biustas ir portretas Zoologijos muziejuje, Kaunas
* 1984 m. „Eglė ir Žilvinas“, sanatorija „Eglė“, Druskininkai
* 1988 m. Vladimiras Dubeneckis, memorialinė lenta su bareljefu, Kaunas
* 1989 m. Paulius Galaunė ir Adelė Galaunienė, memorialinė lenta-bareljefas, Kaunas
* 1991 m. Rimantas Stankevičius, paminklas Aukštųjų Šančių karių kapinėse
* 1992 m. Mykolas Žilinskas, memorialinė lenta Mykolo Žilinsko dailės galerijoje
* 1993 m. Kazys Bizauskas, memorialinė lenta prie Pauliaus Galaunės namo
* 1993 m. Laiminantis Kristus, atstatyta skulptūra Palangos parke
* 1994 m. paminklas Laisvės aikštėje, Prienai
* 1996 m. „Keliaujantis vėžlys“, dekoratyvinė skulptūra Zoologijos muziejuje, Kaunas
* 1996 m. / 2003 m. Steponas Kairys, paminklinis biustas prie bendrovės „Kauno vandenys“
* 1997 m. Kazys Grinius, skulptūra Kauno prezidentūros kiemelyje
* 1998 m. Vincas Kudirka, paminklinis biustas Šakiuose
* 2002 m. Stasys Kudokas, atminimo lenta Karininkų Ramovės vestibiulyje
* 2003 m. Rimantas Ruzas, antkapinis paminklas Petrašiūnų kapinėse ir memorialinė lenta
* 2007 m. memorialas „Nurimęs varpas“, Alytus
* 2011 m. Balys Buračas, paminklas Šiaulėnų miestelio aikštėje
* 2014 m. Petras Leonas, bareljefas ir atminimo lenta Kaune 
* 2017 m. paminklas A. J. Greimui Kaune, prie Vytauto Didžiojo universiteto

## Įvertinimas
* 1999 m. DLK Gedimino ordino 1 laipsnio medalis
* 2004 m. Vytauto Didžiojo ordino Riterio kryžius
* 2011 m. II laipsnio Santakos garbės ženklas
* 2012 m. Radviliškio krašto garbės pilietis
* 2020 m. Birštono garbės pilietis
* 2025 m. Kauno miesto garbės pilietis

## Šaltiniai

## Literatūra
* Šiuolaikiniai lietuvių dailininkai: Stasys Žirgulis: albumas. – Vilnius: Artseria, 2004. – 55 p.: iliustr. – ISBN 9986-716-35-7
* Stasys Žirgulis: albumas. – 2-asis leidimas. – Vilnius: Artseria, 2009. – 56 p.: iliustr. – ISBN 978-9986-716-71-6